REZOLUTË

PËR VLERËSIMIN E PUNËS SË DEPARTAMENTIT TË ADMINISTRATËS PUBLIKE PËR GJENDJEN NË SHËRBIMIN CIVIL PËR VITIN 2021

Kuvendi i Shqipërisë,
- Duke vlerësuar rolin e Departamentit të Administratës Publike si njësia përgjegjëse në kuptim të ligjit nr. 152/2013, “Për nëpunësin civil”, të ndryshuar, për përgatitjen dhe mbikëqyrjen e zbatimit të politikave shtetërore në shërbimin civil, mbikëqyrjen e zbatimit të legjislacionit të shërbimit civil në institucionet e administratës shtetërore;
- Duke mbështetur DAP-in për zhvillimin e mëtejshëm të një shërbimi civil të qëndrueshëm, profesional, të paanshëm, të pavarur dhe të bazuar në meritë;
- Duke konsideruar përparësinë e zhvillimit të mëtejshëm të reformës së administratës publike si një prioritet kyç për hapjen e negociatave të pranimit në Bashkimin Evropian;
Vlerëson veprimtarinë e Departamentit të Administratës Publike për vitin 2021 në drejtim të:
- Realizimit të detyrave dhe aktiviteteve/nënaktiviteteve që parashikon Strategjia Ndërsektoriale e Reformës në Administratën Publike (2018–2022).
- Grupimit të pozicioneve vakante bazuar në përshkrimin e punës.
Shtrirjes së Sistemit Informatik të Menaxhimit të Burimeve Njerëzore (HRMIS) në institucionet e administratës publike ku puna vijoi online.
- Krijimit dhe shpërndarjes në rrjetet sociale dhe kanalin YouTube të DAP-it, video përshkruese për përmbajtjen dhe funksionimin e platformës së bashkëpunimit “administrata al”.
- Përmirësimit të disa moduleve në platformën “administrata.al”, si: moduli i hartimit të përshkrimeve të punës, moduli i vlerësimit të rezultateve në punë të nëpunësve civilë, moduli i raportimit mujor.
- Transparencës së punës së DAP-it dhe rritjes së numrit të qytetarëve të interesuar nëpërmjet komunikimit në rrjetet sociale krahas faqes zyrtare që tregon rritje të besimit të publikut ndaj institucionit.
- Veprimtarisë së shtuar nga ana e institucioneve për të përmirësuar procesin e planifikimit të nevojave për rekrutim.
- Zhvillimit të takimeve rajonale dhe trajnimit të 372 nëpunësve civilë nga njësitë e burimeve njerëzore, legjislacionit dhe të financave, të 58 bashkive në njësitë e vetëqeverisjes vendore.
- Plotësimit të vendeve vakante sipas planit vjetor të pranimit në pozicione pune për vitin 2021 në institucionet e administratës shtetërore, pjesë e shërbimit civil.
- Kryerjes së procedurave të lirimit nga shërbimi civil të nëpunësve civilë sipas legjislacionit në fuqi, duke shmangur proceset e parregullta dhe kostot financiare të vendimeve gjyqësore.
- Menaxhimit të mirë të çështjeve në kuadër të ndjekjes së proceseve gjyqësore.
- Rishikimit të strukturave dhe organikave të institucioneve të administratës shtetërore gjatë      vitit 2021 bazuar në nevojat e tyre për një organizim më të mirë të punës dhe rialokim më të mirë të burimeve njerëzore në dispozicion me qëllim rritjen e eficiencës dhe efikasitetin në administratën publike.
Kuvendi kërkon që Departamenti i Administratës Publike për vitin 2022 të angazhohet në këto drejtime:
1. Të përgatisë ndryshimet e nevojshme ligjore dhe nënligjore për procesin e ekzekutimit të vendimeve gjyqësore, strukturën e pagës, përmirësimin e metodologjisë së klasifikimit të pozicioneve të punës, përmirësimin e metodologjisë së vlerësimit të rezultateve të punës, pezullimit, lirimit, transferimit, me qëllim përmirësimin e përcaktimeve ligjore për këto çështje.
2. Të hartojë një manual për planifikimin vjetor të burimeve njerëzore, si dhe të bashkëpunojë me të gjitha institucionet e administratës shtetërore duke krijuar një plan pune të zbatueshëm për përmirësimin e procesit të planifikimit vjetor të nevojave për rekrutim sipas përcaktimeve të vendimit të Këshillit të Ministrave nr. 108, datë 26.2.2014, “Për planin vjetor të pranimit në shërbimin civil”.
3. Të vijojë aplikimin e trajnimeve online për administratën vendore për procedurat e popullimit të sistemit HRMIS dhe platformës “administrata.al”.
4. Të ndjekë ekzekutimin e vendimeve gjyqësore ndaj gjyqfituesve, si dhe marrjen e masave nga ana e institucioneve për të mbajtur sa më të ulët numrin e ankesave të reja.
5. Të angazhohet në hartimin e bazës ligjore dhe funksionimin e platformës “administrata.al”.
6. Të rrisë ndërveprimin me qytetarët nëpërmjet publikimit në portalin online të aplikimit, të informacioneve që shërbejnë për të kuptuar procedurat e rekrutimit me qëllim rritjen e nivelit të pjesëmarrjes në këto procedura.
7. Të krijojë një hapësirë të dedikuar në faqe për seksionin pyetje-përgjigje për palët e interesuara, institucionet publike apo individë për interpretimin e dispozitave të legjislacionit në fushën e shërbimit civil dhe administratës publike.
8. Në zbatim të udhëzimeve të Komisionerit për Mbikëqyrjen e Shërbimit Civil për zbatimin e detyrimeve të administratës publike gjatë proceseve zgjedhore, të hartohen plane pune monitorimi dhe të paraqiten raporte analitike për përmbushjen e detyrimeve të nëpunësve civilë dhe institucioneve që punësojnë nëpunës civilë gjatë periudhës zgjedhore. 
9. Të sigurojë një vlerësim sa më objektiv gjatë procesit të rekrutimit për të gjithë nëpunësit civilë, duke shtuar vëmendjen tek ata me profil arsimor në fushën e drejtësisë, si edhe të garantojë një trup nëpunësish civilë me performancë të lartë në të gjitha nivelet e administratës nëpërmjet trajnimeve dhe aktiviteteve të ndryshme, me qëllim rritjen profesionale, veçanërisht për punonjësit të cilët kanë një profil arsimor në drejtësi.
Miratuar në datën 23.6.2022.

